title: A Bizottság (EU) 2018/604 végrehajtási rendelete (2018. április 18.) az (EU) 2015/2447 végrehajtási rendeletnek az áruk preferenciális származásának az Unióban történő megállapítását elősegítő eljárási szabályok tekintetében történő módosításáról, valamint a 3510/80/EGK rendelet és a 209/2005/EK rendelet hatályon kívül helyezéséről

text:
               20.4.2018

               HU

               Az Európai Unió Hivatalos Lapja

               L 101/22

         A BIZOTTSÁG (EU) 2018/604 VÉGREHAJTÁSI RENDELETE
   (2018. április 18.)
   az (EU) 2015/2447 végrehajtási rendeletnek az áruk preferenciális származásának az Unióban történő megállapítását elősegítő eljárási szabályok tekintetében történő módosításáról, valamint a 3510/80/EGK rendelet és a 209/2005/EK rendelet hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 66. cikke a) pontjára,
   mivel:

               (1)

               Az (EU) 2015/2447 bizottsági végrehajtási rendelet (2) megállapítja többek között a 952/2013/EU rendelet (a továbbiakban: Vámkódex) 64. cikkének (1) bekezdésében említett, az áruk preferenciális származásának az Unióban történő megállapítása megkönnyítését célzó eljárási szabályokat.

               (2)

               Az (EU) 2015/2447 végrehajtási rendelet 68. cikke (1) bekezdésének utolsó mondata jelenleg az említett rendelet 2. szakasza 2–9. alszakaszának értelemszerű alkalmazását említi; a szóban forgó alszakaszok az Unió általános preferenciarendszerének (GSP) származási szabályaihoz kapcsolódnak. Azonban az említett alszakaszoknak csak néhány rendelkezése releváns az Unió GSP-rendszerének keretén kívüli exportőrök regisztrálása tekintetében. Ezért azokat a rendelkezéseket pontosan meg kell határozni. Mivel a Bizottság azon kötelezettsége, hogy rendelkezésre bocsássa a regisztrált exportőrök által kitöltött, származásra vonatkozó okmányok megerősítéséért felelős vámhatóságok címét azon harmadik országok számára, amelyekkel az Unió preferenciális megállapodást kötött, már egyébként is következik az érintett megállapodásban foglalt rendelkezésekből, a továbbiakban azt nem kell meghatározni az (EU) 2015/2447 végrehajtási rendeletben. Az (EU) 2015/2447 végrehajtási rendeletben meghatározott azon átmeneti rendelkezés, amely átmenetileg lehetővé teszi egy nem regisztrált, de az Unióban elfogadott exportőr számára a származásra vonatkozó okmány kitöltését, elavulttá vált, és ezért törölni kell. Az egyszerűsítés, illetve a preferenciális megállapodások közötti összhang érdekében a nem kereskedelmi forgalomban behozott kisebb küldemények tekintetében mentességet kell biztosítani a származásra vonatkozó okmány bemutatásának kötelezettsége alól, amennyiben a preferenciális megállapodás lehetővé teszi, de nem állapítja meg közvetlen módon az ilyen mentesítést. Mivel az exportőr más módon is azonosítható, és az aláírás az Unióban nem befolyásolja a származásra vonatkozó okmány jogi státuszát, nem kell megkövetelni az exportőröktől az ilyen okmányok aláírását, amennyiben a preferenciális megállapodás ezt lehetővé teszi, de nem állapítja meg közvetlen módon.

               (3)

               Az (EU) 2015/2447 végrehajtási rendelet 69. cikkében meghatározott, az Unió GSP-rendszerének keretein kívül kiadott vagy kiállított preferenciális származási igazolások helyettesítésére vonatkozó szabályokat általánosabb jelleggel, a származásra vonatkozó okmányok tekintetében kell alkalmazni. Emellett egyértelművé kell tenni, hogy milyen formában adható ki vagy állítható ki a származásra vonatkozó helyettesítő okmány.

               (4)

               Szabályokat kell megállapítani annak érdekében, hogy könnyebb legyen megállapítani az Unióban a preferenciális származó státussal rendelkező árukból előállított feldolgozott termékek preferenciális származását. Mivel a szóban forgó szabályok célja az, hogy megvédjék az érintett gazdálkodókat az annak következtében fellépő kedvezőtlen és nem szándékos hatásoktól, hogy a Vámkódex egyesítette a vámfelügyelet melletti feldolgozás eljárását és az aktív feldolgozási eljárást, e szabályokat visszamenőlegesen kell alkalmazni a Vámkódex alkalmazásának kezdőnapjától.

               (5)

               Az (EU) 2015/2447 végrehajtási rendelet 80. cikkének (2) bekezdésében hivatkozni kell az új 22-06A. mellékletre, amely a tagállami exportőrök REX-rendszerben való regisztrálásához használandó kérelemnyomtatványt tartalmazza; a 22-06. melléklet így a GSP-kedvezményezett országok exportőreinek regisztrálása számára lesz fenntartva. Következéseképpen az új 22-06A. mellékletet be kell illeszteni az (EU) 2015/2447 végrehajtási rendeletbe, az említett rendelet 22-06. mellékletét pedig ennek megfelelően módosítani kell. Az új 22-06A. melléklet beillesztése következtében az (EU) 2015/2447 végrehajtási rendelet 82., 83. és 86. cikkét is módosítani kell. Mivel az exportőr más módon is azonosítható, és az aláírás az Unióban nem befolyásolja az okmány jogi státuszát, az exportőrök számára nem kell kötelezővé tenni az (EU) 2015/2447 végrehajtási rendelet 92. cikkében említett származásmegjelölő nyilatkozat aláírását. Az említett cikk (1), (2) és (3) bekezdését értelemszerűen alkalmazni kell az unióbeli exportőrök által kiállított származásmegjelölő nyilatkozatokra, nemcsak az (EU) 2015/2446 felhatalmazáson alapuló bizottsági rendelet (3) 53. cikkében említett kétoldalú kumuláció alkalmazásában, hanem a Norvégia, Svájc vagy Törökország GSP-rendszerének valamely kedvezményezett országába exportált áruk származásáról való, az Unióból származó anyagokkal való kumuláció céljából történő nyilatkozattétel kapcsán is. Az (EU) 2015/2447 végrehajtási rendelet 92. cikkét ezért ennek megfelelően módosítani kell.

               (6)

               Az (EU) 2015/2447 végrehajtási rendelet 22-07. mellékletét módosítani kell annak a jelölésnek a meghatározása érdekében, amelyet az exportőrnek fel kell tüntetnie, ha a származásmegjelölő nyilatkozat Ceutából és Melillából származó termékekre vonatkozik. Annak érdekében is módosítani kell, hogy tükrözze, hogy amennyiben a származásmegjelölő nyilatkozat az Unióból származó termékekre vonatkozik, az exportőrnek az „EU” jelölés feltüntetésével kell megjelölnie a származást.

               (7)

               A 3510/80/EGK bizottsági rendelet (4) elavulttá vált, mivel a benne előírt rendelkezéseket az (EU) 2015/2446 felhatalmazáson alapuló rendeletben és az (EU) 2015/2447 végrehajtási rendeletben megállapított rendelkezések váltották fel. Az említett rendeletet ezért a jogbiztonság és az átláthatóság érdekében hatályon kívül kell helyezni.

               (8)

               A 209/2005/EK bizottsági rendelet (5) eltéréseket engedélyez az 1541/98/EK tanácsi rendeletben (6) megállapított azon kötelezettségtől, hogy a Kombinált Nómenklatúra XI. áruosztályába tartozó textiltermékekre vonatkozóan származási igazolást kell bemutatni. Az 1541/98/EK rendeletet hatályon helyezte a 955/2011/EU európai parlamenti és tanácsi rendelet (7). A 209/2005/EK rendelet így elavulttá vált, és a jogbiztonság és az átláthatóság érdekében hatályon kívül kell helyezni.

               (9)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   Az (EU) 2015/2447 végrehajtási rendelet a következőképpen módosul:

               1.

               A 68. cikk a következőképpen módosul:

                           a)

                           az (1) bekezdés utolsó mondata helyébe a következő szöveg lép:
                           „E rendelet 80., 82., 83., 84., 86., 87., 89. és 91. cikke értelemszerűen alkalmazandó.”;

                           b)

                           a (2) bekezdés első mondatában a „10. és 15. cikke” szövegrész helyébe a „10. cikkének (1) bekezdése és 15. cikke” szöveg lép;

                           c)

                           a (3) és az (5) bekezdést el kell hagyni;

                           d)

                           a cikk a következő új (6) és (7) bekezdéssel egészül ki:
                           „(6)   Ha egy preferenciális megállapodás lehetővé teszi az Unió számára, hogy egyes származó termékek tekintetében mentesítést nyújtson a származásra vonatkozó okmány benyújtásának kötelezettsége alól, ez a mentesség a 103. cikkben megállapított feltételekkel alkalmazandó, amennyiben az említett feltételekről nem rendelkezik az érintett preferenciális megállapodás.
                           (7)   Ha egy preferenciális megállapodás lehetővé teszi az Unió számára, hogy eltekintsen attól a követelménytől, hogy a származásra vonatkozó okmányt az exportőrnek alá kell írnia, nem követelhető meg ilyen aláírás.”

               2.

               A 69. cikk helyébe a következő szöveg lép:
               „69. cikk
               Az Unió GSP-rendszerének keretén kívül kiadott vagy kiállított, származásra vonatkozó okmányok helyettesítése
               (A Vámkódex 64. cikkének (1) bekezdése)
               (1)   Ha a korábban az Unió általános preferenciarendszerétől eltérő, a Vámkódex 56. cikke (2) bekezdésének d) vagy e) pontjában említett preferenciális tarifális intézkedés céljából kiadott vagy kiállított, származásra vonatkozó okmány által lefedett származó termékeket még nem bocsátották szabad forgalomba és egy uniós vámhivatal ellenőrzése alá vonták őket, a származásra vonatkozó kezdeti okmány helyettesíthető egy vagy több, a származásra vonatkozó helyettesítő okmánnyal abból a célból, hogy az említett termékek összességét vagy egy részét az Unión belül máshová szállítsák.
               (2)   Az (1) bekezdésben említett, származásra vonatkozó helyettesítő okmányt – ugyanolyan formában, mint a származásra vonatkozó kezdeti okmányt, vagy a 101. cikknek és a 22-20. mellékletnek megfelelően értelemszerűen elkészített helyettesítő származásmegjelölő nyilatkozat formájában – a következők bármelyike számára ki lehet adni, illetve a következők bármelyike kiállíthatja:

                           a)

                           az árukat továbbküldő, az Unióban elfogadott vagy az Unióban regisztrált exportőr;

                           b)

                           az áruk unióbeli továbbküldője, ha a megbontandó kezdeti szállítmányban lévő származó termékek összértéke nem haladja meg az alkalmazandó értékküszöböt;

                           c)

                           az áruk unióbeli továbbküldője, ha a megbontandó kezdeti szállítmányban lévő származó termékek összértéke meghaladja az alkalmazandó értékküszöböt, és a továbbküldő csatolja a származásra vonatkozó kezdeti okmány másolatát a származásra vonatkozó helyettesítő okmányhoz.

                     Amennyiben a származásra vonatkozó kezdeti okmány helyettesítése nem lehetséges az első albekezdésnek megfelelően, az (1) bekezdésben említett, a származásra vonatkozó helyettesítő okmányt EUR.1 szállítási bizonyítvány formájában is kiállíthatja az a vámhivatal, amelynek ellenőrzése alá kerülnek az áruk.
               (3)   Ha a származásra vonatkozó helyettesítő okmány EUR.1 szállítási bizonyítvány, akkor a helyettesítő EUR.1 szállítási bizonyítványt kiadó vámhivatal záradékát a bizonyítvány 11. rovatában kell szerepeltetni. A bizonyítvány 4. rovatában szereplő, a származási országra vonatkozó adatoknak meg kell egyezniük a származásra vonatkozó kezdeti okmányon szereplő adatokkal. A 12. rovatot a továbbküldő aláírja. A 12. rovatot jóhiszeműen aláíró továbbküldő nem felelős a származásra vonatkozó kezdeti okmányon szereplő adatok pontosságáért.
               A helyettesítő EUR.1 szállítási bizonyítvány kiadására felkért vámhivatal a származásra vonatkozó kezdeti okmányra vagy annak csatolmányára feljegyzi a továbbított termékek tömegét, darabszámát és jellegét, valamint rendeltetési országukat, és feltünteti rajta a megfelelő helyettesítő bizonyítvány vagy bizonyítványok sorszámát. A vámhivatal legalább három évig megőrzi a származásra vonatkozó kezdeti okmányt.”

               3.

               A szöveg a következő 69a. cikkel egészül ki:
               „69a. cikk
               A preferenciális származó státussal rendelkező árukból előállított feldolgozott termékek preferenciális származása
               (A Vámkódex 64. cikkének (1) bekezdése)
               (1)   Amennyiben olyan nem uniós árukat vonnak aktív feldolgozási eljárás alá, amelyek az Unió és egy harmadik ország közötti preferenciális megállapodás keretében preferenciális származó státussal rendelkeznek, a belőlük előállított feldolgozott termékeket azok szabad forgalomba bocsátásakor ugyanolyan preferenciális származó státusúnak kell tekinteni, mint az említett árukat.
               (2)   Az (1) bekezdés nem alkalmazható a következő esetekben:

                           a)

                           a feldolgozási művelet az (1) bekezdésben említetteken kívüli nem uniós árukat is érint, ideértve a valamely más preferenciális megállapodás értelmében preferenciális származó státussal rendelkező árukat;

                           b)

                           a feldolgozott termékeket a Vámkódex 223. cikkében említett helyettesítő árukból állították elő;

                           c)

                           a vámhatóságok a Vámkódex 258. cikkének megfelelően engedélyezték az áruk további feldolgozásra történő ideiglenes újrakivitelét.

                     (3)   Amennyiben alkalmazandó az (1) bekezdés, az aktív feldolgozási eljárás alá vont árukra vonatkozóan kiadott vagy kiállított, származásra vonatkozó okmányt a feldolgozott termékekre vonatkozóan kiadott vagy kiállított, származásra vonatkozó okmánynak kell tekinteni.”

               4.

               A 80. cikk a (2) bekezdés helyébe a következő szöveg lép:
               „(2)   A kedvezményezett országok illetékes hatóságai a 22-06. mellékletben szereplő teljes kérelemnyomtatvány kézhezvételekor haladéktalanul hozzárendelik a regisztráltexportőr-azonosító számot az exportőrhöz, és rögzítik a REX-rendszerben a regisztráltexportőr-azonosító számot, a nyilvántartási adatokat, és azt a dátumot, amelytől a regisztráció a 86. cikk (4) bekezdése értelmében érvényes.
               A tagállamok vámhatóságai a 22-06A. mellékletben szereplő teljes kérelemnyomtatvány kézhezvételekor haladéktalanul hozzárendelik a regisztráltexportőr-azonosító számot az exportőrhöz vagy adott esetben a továbbküldőhöz, és rögzítik a REX-rendszerben a regisztráltexportőr-azonosító számot, a nyilvántartási adatokat, és azt a dátumot, amelytől a regisztráció a 86. cikk (4) bekezdése értelmében érvényes.
               A kedvezményezett ország illetékes hatóságai vagy valamely tagállam vámhatóságai közlik az exportőrrel vagy adott esetben a továbbküldővel az adott exportőrhöz, illetve továbbküldőhöz rendelt regisztráltexportőr-azonosító számot, valamint azt a dátumot, amelytől a regisztráció érvényes.”

               5.

               A 82. cikk a következőképpen módosul:

                           a)

                           a (7) bekezdés helyébe a következő szöveg lép:
                           „(7)   A Bizottság az alábbi adatokat teszi nyilvánossá, feltéve, hogy ehhez az exportőr a 22-06. mellékletben, illetve adott esetben a 22-06A. mellékletben rögzített nyomtatvány 6. rovatának aláírásával hozzájárult:

                                       a)

                                       a regisztrált exportőr neve a 22-06. mellékletben, illetve adott esetben a 22-06A. mellékletben előírt nyomtatvány 1. rovatában megadottak szerint;

                                       b)

                                       a regisztrált exportőr székhelyének címe a 22-06. mellékletben, illetve adott esetben a 22-06A. mellékletben előírt nyomtatvány 1. rovatában megadottak szerint;

                                       c)

                                       kapcsolattartási adatok a 22-06. mellékletben, illetve adott esetben a 22-06A. mellékletben előírt nyomtatvány 1. és 2. rovatában megadottak szerint;

                                       d)

                                       a preferenciális elbánás feltételeit teljesítő áruk indikatív megnevezése a Harmonizált Rendszer szerinti vámtarifaszámok vagy árucsoportok indikatív listájának megadásával, a 22-06. mellékletben, illetve adott esetben a 22-06A. mellékletben előírt nyomtatvány 4. rovatában megadottak szerint;

                                       e)

                                       a regisztrált exportőr EORI-száma a 22-06A. mellékletben előírt nyomtatvány 1. rovatában megadottak szerint, vagy a regisztrált exportőr gazdálkodói azonosító száma (TIN) a 22-06. mellékletben előírt nyomtatvány 1. rovatában megadottak szerint;

                                       f)

                                       az a tény, hogy a regisztrált exportőr kereskedőnek vagy gyártónak/termelőnek minősül-e, a 22-06. mellékletben, illetve adott esetben a 22-06A. mellékletben előírt nyomtatvány 3. rovatában megadottak szerint.

                                 A 6. rovat aláírásának megtagadása nem ad alapot az exportőr regisztrálásának megtagadására.”;

                           b)

                           a (8) bekezdés az a) pont után a következő b) ponttal egészül ki, a jelenlegi b)–e) pont pedig megfelelően újraszámozásra kerül:

                                       „b)

                                       a regisztrált exportőr regisztrálásának dátuma;”.

               6.

               A 83. cikk a következőképpen módosul:

                           a)

                           a (2) bekezdésben a „22-06. mellékletben” szövegrész után a mondat kiegészül a „vagy adott esetben a 22-06A. mellékletben” szöveggel;

                           b)

                           a (4) bekezdésben a „22-06. mellékletben” szövegrész után a mondat kiegészül a „vagy adott esetben a 22-06A. mellékletben” szöveggel;

               7.

               a 86. cikk (2) bekezdésében a „22-06. mellékletben” szövegrész helyébe „22-06A. mellékletben” szöveg lép.

               8.

               A 92. cikk a következőképpen módosul:

                           a)

                           a (3) bekezdés a következő albekezdéssel egészül ki:
                           „Az exportőrnek nem kell aláírnia a származásmegjelölő nyilatkozatot.”;

                           b)

                           a (4) bekezdés helyébe a következő szöveg lép:
                           „(4)   Az (1), a (2) és a (3) bekezdés értelemszerűen alkalmazandó a következőkre:

                                       a)

                                       az Unióban az (EU) 2015/2446 felhatalmazáson alapuló rendelet 53. cikkében említett kétoldalú kumuláció céljából kiállított származásmegjelölő nyilatkozatok;

                                       b)

                                       a Norvégia, Svájc vagy Törökország GSP-rendszerének valamely kedvezményezett országába exportált árukra vonatkozó, az Unióból származó anyagokkal való kumuláció céljára szolgáló származásmegjelölő nyilatkozatok.”

               9.

               A 22-06. melléklet helyébe az e rendelet I. mellékletében meghatározott szöveg lép.

               10.

               A 22-06. melléklet után a szöveg kiegészül az e rendelet II. mellékletében meghatározott új 22-06A. melléklettel.

               11.

               A 22-07. mellékletben az 5. lábjegyzet helyébe a következő szöveg lép:

                           „(5)

                           Meg kell jelölni a termékek származási országát. Ha a származásmegjelölő nyilatkozat az Unióból származó termékekre vonatkozik, az exportőrnek az »EU« jelölés feltüntetésével kell megjelölnie a származást. Ha a származásmegjelölő nyilatkozat teljes egészében vagy részben olyan termékekre vonatkozik, amelyek az (EU) 2015/2447 végrehajtási rendelet 112. cikkében említettek szerint Ceuta és Melilla területéről származnak, az exportőrnek a »CM« jelölés feltüntetésével kell megjelölnie a származást.”

         2. cikk
   A 3510/80/EGK rendelet hatályát veszti.
   3. cikk
   A 209/2005/EK rendelet hatályát veszti.
   4. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Az 1. cikk 3. pontja 2016. május 1-jétől alkalmazandó.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. április 18-án.

            a Bizottság részéről

            az elnök

         Jean-Claude JUNCKER

      (1)  HL L 269., 2013.10.10., 1. o.

      (2)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

      (3)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).

      (4)  A Bizottság 3510/80/EGK rendelete (1980. december 23.) az Európai Gazdasági Közösség által nyújtott vámkedvezményeknek a fejlődő országokból származó egyes termékek tekintetében történő alkalmazása céljából a származó termékek fogalmának meghatározásáról (HL L 368., 1980.12.31., 1. o.).

      (5)  A Bizottság 209/2005/EK rendelete (2005. február 7.) a Közösségben származás igazolása nélkül szabad forgalomba bocsátható textiltermékek jegyzékének megállapításáról (HL L 34., 2005.2.8., 6. o.).

      (6)  A Tanács 1541/98/EK rendelete (1998. július 13.) a Kombinált Nómenklatúra XI. áruosztályába tartozó és a Közösségben szabad forgalomba bocsátott egyes textiltermékek származásának igazolásáról, valamint az ilyen igazolás elfogadásának feltételeiről (HL L 202., 1998.7.18., 11. o.).

      (7)  Az Európai Parlament és a Tanács 955/2011/EU rendelete (2011. szeptember 14.) a Kombinált Nómenklatúra XI. áruosztályába tartozó és a Közösségben szabad forgalomba bocsátott egyes textiltermékek származásának igazolásáról, valamint az ilyen igazolás elfogadásának feltételeiről szóló 1541/98/EK tanácsi rendelet hatályon kívül helyezéséről, valamint a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet módosításáról (HL L 259., 2011.10.4., 5. o.).

      I. MELLÉKLET
      „
            22-06. MELLÉKLET

               REGISZTRÁLT EXPORTŐRKÉNT VALÓ NYILVÁNTARTÁSBA VÉTEL IRÁNTI KÉRELEM

               az Európai Unió, Norvégia, Svájc és Törökország általános tarifális preferenciarendszereinek keretében
                (1)

                                       1.

                                    Az exportőr neve, teljes címe és országa, kapcsolattartási adatai, valamint TIN száma.

                                       2.

                                    Kiegészítő kapcsolattartási adatok, úgymint telefon- és telefaxszám, valamint e-mail-cím, ha van (nem kötelező adat).

                                       3.

                                    Jelölje meg, hogy az elsődleges tevékenység a gyártás/termelés vagy a kereskedelem.

                                       4.

                                    A preferenciális elbánás feltételeit teljesítő áruk indikatív megnevezése a Harmonizált Rendszer szerinti vámtarifaszámok indikatív listájának megadásával. (Ha a kereskedelem tárgyát képező áruk húsznál több vámtarifaszám alá tartoznak, akkor elegendő a Harmonizált Rendszer szerinti árucsoportokat megjelölni.)

                                       5.

                                    Az exportőr által nyújtandó kötelezettségvállalások

                                       Alulírott:

                                                —

                                                   kijelentem, hogy a fenti adatok helytállóak;

                                                —

                                                   kijelentem, hogy korábbi regisztrációm nem került visszavonásra; ellenkező esetben kijelentem, hogy a regisztráció visszavonását eredményező helyzetet orvosoltam;

                                                —

                                                   vállalom, hogy származásmegjelölő nyilatkozatot csak olyan árukra vonatkozóan állítok ki, amelyek teljesítik a preferenciális elbánás feltételeit és megfelelnek az általános preferenciarendszerben az adott árura vonatkozóan előírt származási szabályoknak;

                                                —

                                                   vállalom, hogy a preferenciális elbánás alá eső áruk termeléséről/beszállításáról megfelelő üzleti számviteli nyilvántartást vezetek, és ezt a nyilvántartást a származásmegjelölő nyilatkozat kiállítási évének végétől számítva legalább három évig megőrzöm;

                                                —

                                                   vállalom, hogy a nyilvántartásba vett adataimban a regisztráltexportőr-azonosító szám megszerzését követően bekövetkező változásokról haladéktalanul értesítem az illetékes hatóságot;

                                                —

                                                   vállalom, hogy együttműködöm az illetékes hatósággal;

                                                —

                                                   kész vagyok alávetni magamat az általam kibocsátott származásmegjelölő nyilatkozatok helytálló voltára vonatkozó bárminemű ellenőrzésnek, beleértve az Európai Bizottság, a tagállamok hatóságai, valamint a Norvégia, Svájc és Törökország hatóságai által a számviteli nyilvántartásaim vonatkozásában elvégzendő ellenőrzéseket és a helyiségeimben teendő ellenőrző látogatásokat is,

                                                —

                                                   vállalom, hogy kérelmezem a rendszerben való regisztrációm visszavonását, amennyiben nem teljesítem többé azokat a feltételeket, amelyek alapján jogosult lennék a rendszer keretében bármilyen árut exportálni;

                                                —

                                                   vállalom, hogy kérelmezem a rendszerben való regisztrációm visszavonását, amennyiben már nem szándékozom ilyen árukat exportálni a rendszer keretében.

                                          …

                                       Hely, dátum, az aláírásra jogosult személy aláírása, neve és beosztása
                                        (2)

                                       6.

                                    Az exportőr kifejezett előzetes hozzájárulása a helyzet ismeretében adatainak a nyilvános internetes oldalon történő közzétételéhez

                                       Alulírott tudomásul veszem, hogy az e nyilatkozatban szereplő információk nyilvános internetes oldalon közzétételre kerülhetnek. Alulírott hozzájárulok, hogy ezek az információk a nyilvános internetes oldalon közzétételre kerüljenek. Alulírott tudomásul veszem, hogy a szóban forgó információknak a nyilvános internetes oldalon történő közzétételére vonatkozóan ezúton tett hozzájárulásomat a regisztrációért felelős illetékes hatóságnak küldött kérelem útján visszavonhatom.

                                    …

                                       Hely, dátum, az aláírásra jogosult személy aláírása, neve és beosztása
                                        (2)

                                       7.

                                    Az illetékes hatóság számára fenntartva!

                                       A kérelmező regisztrációjának adatai:

                                                   Regisztrációs szám: …

                                                   A regisztráció napja: …

                                                   A regisztráció érvényességének kezdete: …

                                       Aláírás és bélyegző
                                        (2): …

                           Tájékoztató

                        a rendszerbe rögzített személyes adatok védelméről és feldolgozásáról

                                    1.

                                    A regisztrált exportőrként való nyilvántartásba vétel iránti e kérelemben foglalt személyes adatok Európai Bizottság általi feldolgozása során a személyes adatok uniós intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK európai parlamenti és tanácsi rendelet alkalmazandó. Amennyiben valamely kedvezményezett országnak vagy harmadik országnak a személyes adatok feldolgozása vonatkozásában az egyének védelméről és az ilyen adatok szabad áramlásáról szóló 95/46/EK európai parlamenti és tanácsi irányelvet végrehajtó illetékes hatóságai a regisztrált exportőrként való nyilvántartásba vétel iránti e kérelemben foglalt személyes adatokat dolgoznak fel, az említett irányelvet végrehajtó nemzeti rendelkezéseket kell alkalmazni.

                                    2.

                                    A regisztrált exportőrként való nyilvántartásba vétel iránti kérelemmel kapcsolatos személyes adatok feldolgozására az Unió GSP-jének a vonatkozó uniós jogszabályokban meghatározott származási szabályai alkalmazása céljából kerül sor. Az Unió GSP-jének származási szabályait előíró említett jogszabályok alkotják a jogalapot a személyes adatoknak a regisztrált exportőrként való nyilvántartásba vétel iránti kérelem vonatkozásában való feldolgozásához.

                                    3.

                                    Az adatok REX-rendszerben történő feldolgozását illetően a kérelem benyújtásának helye szerinti ország illetékes hatósága tekintendő az adatkezelőnek.
                                    Az illetékes hatóságok jegyzéke a Bizottság honlapján kerül közzétételre.

                                    4.

                                    A bizottsági felhasználók, a kedvezményezett országok illetékes hatóságai, valamint a tagállamok, Norvégia, Svájc és Törökország vámhatóságai számára felhasználói azonosító/jelszó útján biztosított a hozzáférés e kérelem valamennyi adatához.

                                    5.

                                    A kedvezményezett ország illetékes hatóságai a visszavont regisztráció adatait tíz naptári éven keresztül megőrzik a REX-rendszerben. Ez az időszak azon év végétől indul, amelyben a regisztráció visszavonásra került.

                                    6.

                                    Az érintett hozzáférési joggal rendelkezik a rá vonatkozó, a REX-rendszeren keresztül feldolgozásra kerülő adatokat illetően, és adott esetben a 45/2001/EK rendelettel, illetve a 95/46/EK irányelvet végrehajtó nemzeti rendelkezésekkel összhangban megilleti az adatok helyesbítésének, törlésének vagy zárolásának joga. Bármely hozzáférésre, helyesbítésre, törlésre vagy zárolásra vonatkozó jog gyakorlása iránti kérelmet adott esetben a kedvezményezett ország regisztrációért felelős illetékes hatóságaihoz kell benyújtani, a kérelmek feldolgozását az említett hatóságok végzik. Amennyiben egy regisztrált exportőr a Bizottsághoz nyújtotta be a fenti jog gyakorlása iránti kérelmét, a Bizottság továbbítja az ilyen kérelmet az érintett kedvezményezett ország illetékes hatóságainak. Amennyiben a regisztrált exportőr nem tudja az adatkezelő révén érvényesíteni jogait, kérelmét a Bizottsághoz mint adatkezelőhöz nyújtja be. A Bizottságnak jogában áll az adatokat helyesbíteni, törölni vagy zárolni.

                                    7.

                                    A panaszokat a megfelelő nemzeti adatvédelmi hatóságnak kell címezni. A nemzeti adatvédelmi hatóságok kapcsolatfelvételi adatai elérhetők az Európai Bizottság Jogérvényesülési Főigazgatóságának weboldalán (https://ec.europa.eu/info/strategy/justice-and-fundamental-rights_hu#h2-1).
                                    Amennyiben a panasz az Európai Bizottság általi adatfeldolgozást érinti, akkor a panaszt az európai adatvédelmi biztosnak kell címezni (http://www.edps.europa.eu/EDPSWEB/).

                  ”

         (1)  E nyomtatvány négy alany – az Unió (EU), Norvégia, Svájc és Törökország („az alanyok”) – GSP-rendszereiben közösen használt nyomtatvány. Kérjük, vegye azonban figyelembe, hogy ezen alanyok GSP-rendszerei ország- és terméklefedettség tekintetében eltérhetnek egymástól. Következésképpen egy adott regisztráció csak azon GSP-rendszer(ek) keretében történő exportálás céljából érvényes, amely rendszer(ek) kedvezményezett országként veszi(k) figyelembe az Ön országát.

         (2)  Amennyiben a regisztrált exportőrként való nyilvántartásba vétel iránti kérelmek benyújtása, továbbá a regisztrált exportőrök, illetve a kedvezményezett országok illetékes hatóságai vagy a tagállamok vámhatóságai közötti egyéb információcsere elektronikus adatfeldolgozási eljárás segítségével történik, az 5., 6. és 7. rovatban említett aláírás és bélyegző helyett elektronikus azonosítást kell alkalmazni.

      II. MELLÉKLET
      „
            22-06A. MELLÉKLET

               REGISZTRÁLT EXPORTŐRKÉNT VALÓ NYILVÁNTARTÁSBA VÉTEL IRÁNTI KÉRELEM

               a tagállamok exportőreinek nyilvántartásba vétele céljából

                                       1.

                                    Az exportőr neve, teljes címe és országa, kapcsolattartási adatai, valamint EORI-száma.

                                       2.

                                    Kiegészítő kapcsolattartási adatok, úgymint telefon- és telefaxszám, valamint e-mail-cím, ha van (nem kötelező adat).

                                       3.

                                    Jelölje meg, hogy az elsődleges tevékenység a gyártás/termelés vagy a kereskedelem.

                                       4.

                                    A preferenciális elbánás feltételeit teljesítő áruk indikatív megnevezése a Harmonizált Rendszer szerinti vámtarifaszámok indikatív listájának megadásával. (Ha a kereskedelem tárgyát képező áruk húsznál több vámtarifaszám alá tartoznak, akkor elegendő a Harmonizált Rendszer szerinti árucsoportokat megjelölni.)

                                       5.

                                    Az exportőr által nyújtandó kötelezettségvállalások

                                       Alulírott:

                                                —

                                                   kijelentem, hogy a fenti adatok helytállóak;

                                                —

                                                   kijelentem, hogy korábbi regisztrációm nem került visszavonásra; ellenkező esetben kijelentem, hogy a regisztráció visszavonását eredményező helyzetet orvosoltam;

                                                —

                                                   vállalom, hogy származásmegjelölő nyilatkozatot és származásra vonatkozó egyéb okmányt csak olyan árukra vonatkozóan állítok ki, amelyek teljesítik a preferenciális elbánás feltételeit és megfelelnek az érintett preferenciális megállapodásban az adott árura vonatkozóan előírt származási szabályoknak;

                                                —

                                                   vállalom, hogy a preferenciális elbánás alá eső áruk termeléséről/beszállításáról megfelelő üzleti számviteli nyilvántartást vezetek, és ezt a nyilvántartást a vonatkozó preferenciális megállapodásban megjelölt határidőig és legalább a származásmegjelölő nyilatkozat vagy a származásra vonatkozó egyéb okmány kiállítási évének végétől számítva három évig megőrzöm;

                                                —

                                                   vállalom, hogy a nyilvántartásba vett adataimban a regisztráltexportőr-azonosító szám megszerzését követően bekövetkező változásokról haladéktalanul értesítem a vámhatóságot;

                                                —

                                                   vállalom, hogy együttműködöm a vámhatósággal;

                                                —

                                                   kész vagyok alávetni magamat a származásmegjelölő nyilatkozataim vagy származásra vonatkozó egyéb okmányaim pontosságára vonatkozó bárminemű ellenőrzésnek, beleértve az Európai Bizottság vagy a tagállamok hatóságai által a számviteli nyilvántartásaim vonatkozásában elvégzendő megerősítéseket és a helyiségeimben végzendő látogatásokat is;

                                                —

                                                   vállalom, hogy kérelmezem a rendszerben való regisztrációm visszavonását, amennyiben nem teljesítem többé azokat a feltételeket, amelyek alapján jogosult lennék a regisztrált exportőrök rendszerét alkalmazni;

                                                —

                                                   vállalom, hogy kérelmezem a rendszerben való regisztrációm visszavonását, amennyiben már nem szándékozom a regisztrált exportőrök rendszerét alkalmazni.

                                          …

                                       Hely, dátum, az aláírásra jogosult személy aláírása, neve és beosztása
                                        (1)

                                       6.

                                    Az exportőr kifejezett előzetes hozzájárulása a helyzet ismeretében adatainak a nyilvános internetes oldalon történő közzétételéhez

                                       Alulírott tudomásul veszem, hogy az e nyilatkozatban szereplő információk nyilvános internetes oldalon közzétételre kerülhetnek. Alulírott hozzájárulok, hogy ezek az információk a nyilvános internetes oldalon közzétételre kerüljenek. Alulírott tudomásul veszem, hogy a szóban forgó információknak a nyilvános internetes oldalon történő közzétételére vonatkozóan ezúton tett hozzájárulásomat a regisztrációért felelős illetékes hatóságnak küldött kérelem útján visszavonhatom.

                                    …

                                       Hely, dátum, az aláírásra jogosult személy aláírása, neve és beosztása
                                        (1)

                                       7.

                                    A vámhatóság számára fenntartva!

                                       A kérelmező regisztrációjának adatai:

                                                   Regisztrációs szám: …

                                                   A regisztráció napja: …

                                                   A regisztráció érvényességének kezdete: …

                                       Aláírás és bélyegző
                                        (1): …

                           Tájékoztató

                        a rendszerbe rögzített személyes adatok védelméről és feldolgozásáról

                                    1.

                                    A regisztrált exportőrként való nyilvántartásba vétel iránti e kérelemben foglalt személyes adatok Európai Bizottság általi feldolgozása során a személyes adatok uniós intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK európai parlamenti és tanácsi rendelet alkalmazandó.

                                    2.

                                    A regisztrált exportőrként való nyilvántartásba vétel iránti kérelemmel kapcsolatos személyes adatok feldolgozására a vonatkozó uniós preferenciális kereskedelmi megállapodásban foglalt származási szabályok alkalmazása céljából kerül sor. Az (EU) 2015/2447 bizottsági végrehajtási rendeletben meghatározott származási szabályok jelentik a jogalapot a személyes adatoknak a regisztrált exportőrként való nyilvántartásba vétel iránti kérelem vonatkozásában való feldolgozásához.

                                    3.

                                    Az adatok REX-rendszerben történő feldolgozását illetően a kérelem benyújtásának helye szerinti ország vámhatósága tekintendő az adatkezelőnek.
                                    A vámszervek jegyzéke a Bizottság honlapján kerül közzétételre.

                                    4.

                                    A bizottsági felhasználók, valamint a tagállamok, Norvégia, Svájc és Törökország vámhatóságai számára felhasználói azonosító/jelszó útján biztosított a hozzáférés e kérelem valamennyi adatához.

                                    5.

                                    A tagállamok vámhatóságai a visszavont regisztráció adatait tíz naptári éven keresztül megőrzik a REX-rendszerben. Ez az időszak azon év végétől indul, amelyben a regisztráció visszavonásra került.

                                    6.

                                    Az érintett hozzáférési joggal rendelkezik a rá vonatkozó, a REX-rendszeren keresztül feldolgozásra kerülő adatokat illetően, és adott esetben a 45/2001/EK rendelettel, illetve a személyes adatok feldolgozása vonatkozásában az egyének védelméről és az ilyen adatok szabad áramlásáról szóló 95/46/EK európai parlamenti és tanácsi irányelvet végrehajtó nemzeti rendelkezésekkel összhangban megilleti az adatok helyesbítésének, törlésének vagy zárolásának joga. Bármely hozzáférésre, helyesbítésre, törlésre vagy zárolásra vonatkozó jog gyakorlása iránti kérelmet adott esetben a regisztrációért felelős tagállami vámhatóságokhoz kell benyújtani, a kérelmek feldolgozását az említett hatóságok végzik. Amennyiben egy regisztrált exportőr a Bizottsághoz nyújtotta be a fenti jog gyakorlása iránti kérelmét, a Bizottság továbbítja az ilyen kérelmet az érintett tagállam vámhatóságainak. Amennyiben a regisztrált exportőr nem tudja az adatkezelő révén érvényesíteni jogait, kérelmét a Bizottsághoz mint adatkezelőhöz nyújtja be. A Bizottságnak jogában áll az adatokat helyesbíteni, törölni vagy zárolni.

                                    7.

                                    A panaszokat a megfelelő nemzeti adatvédelmi hatóságnak kell címezni. A nemzeti adatvédelmi hatóságok kapcsolatfelvételi adatai elérhetők az Európai Bizottság Jogérvényesülési Főigazgatóságának weboldalán (https://ec.europa.eu/info/strategy/justice-and-fundamental-rights_hu#h2-1).
                                    Amennyiben a panasz az Európai Bizottság általi adatfeldolgozást érinti, akkor a panaszt az európai adatvédelmi biztosnak kell címezni (http://www.edps.europa.eu/EDPSWEB/).

                  ”

         (1)  Amennyiben a regisztrált exportőrként való nyilvántartásba vétel iránti kérelmek benyújtása, továbbá a regisztrált exportőrök, illetve a kedvezményezett országok illetékes hatóságai vagy a tagállamok vámhatóságai közötti egyéb információcsere elektronikus adatfeldolgozási eljárás segítségével történik, az 5., 6. és 7. rovatban említett aláírás és bélyegző helyett elektronikus azonosítást kell alkalmazni.


title: A Bizottság (EU) 2018/609 végrehajtási rendelete (2018. április 19.) a sovány tejpornak az (EU) 2018/154 végrehajtási rendelettel megnyitott pályázati eljárás keretében kibocsátott második egyedi pályázati felhíváshoz kapcsolódó maximális felvásárlási áráról

text:
               20.4.2018

               HU

               Az Európai Unió Hivatalos Lapja

               L 101/68

         A BIZOTTSÁG (EU) 2018/609 VÉGREHAJTÁSI RENDELETE
   (2018. április 19.)
   a sovány tejpornak az (EU) 2018/154 végrehajtási rendelettel megnyitott pályázati eljárás keretében kibocsátott második egyedi pályázati felhíváshoz kapcsolódó maximális felvásárlási áráról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (1) és különösen annak 3. cikkére,
   mivel:

               (1)

               Az (EU) 2018/154 bizottsági végrehajtási rendelet (2) az (EU) 2016/1240 bizottsági végrehajtási rendeletben (3) előírt feltételeknek megfelelően sovány tejpor felvásárlására irányuló pályázati eljárást nyitott meg a 2018. március 1-jétőlszeptember 30-ig tartó intervenciós időszak tekintetében.

               (2)

               Az (EU) 2016/1240 végrehajtási rendelet 14. cikkének (1) bekezdése értelmében a Bizottságnak az egyedi pályázati felhívásokra benyújtott pályázatok alapján rendelkeznie kell a maximális felvásárlási ár összegéről vagy arról, hogy nem állapít meg maximális felvásárlási árat.

               (3)

               Az második egyedi pályázati felhívásra beérkezett pályázatok alapján nem indokolt maximális felvásárlási árat megállapítani.

               (4)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2018/154 végrehajtási rendelettel megnyitott pályázati eljárás keretében kibocsátott, sovány tejpor felvásárlására irányuló második egyedi pályázati felhívás tekintetében – amelyre vonatkozóan a pályázatok benyújtásának határideje 2018. április 17-én járt le – a Bizottság nem állapít meg maximális felvásárlási árat.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. április 19-én.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 346., 2013.12.20., 12. o.

      (2)  A Bizottság (EU) 2018/154 végrehajtási rendelete (2018. január 30.) sovány tejpor felvásárlására vonatkozó pályázati eljárás 2018. március 1-jétőlszeptember 30-ig tartó intervenciós időszak tekintetében történő megnyitásáról (HL L 29., 2018.2.1., 6. o.).

      (3)  A Bizottság (EU) 2016/1240 végrehajtási rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról (HL L 206., 2016.7.30., 71. o.).


title: A Bizottság (EU) 2018/700 végrehajtási rendelete (2018. május 8.) azon harmadik országbeli létesítmények jegyzékének, amelyekből egyes állati eredetű termékeknek az Unióba történő behozatala megengedett, egyes brazíliai létesítmények tekintetében történő módosításáról (EGT-vonatkozású szöveg. )

text:
               14.5.2018

               HU

               Az Európai Unió Hivatalos Lapja

               L 118/1

         A BIZOTTSÁG (EU) 2018/700 VÉGREHAJTÁSI RENDELETE
   (2018. május 8.)
   azon harmadik országbeli létesítmények jegyzékének, amelyekből egyes állati eredetű termékeknek az Unióba történő behozatala megengedett, egyes brazíliai létesítmények tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 12. cikke (4) bekezdésének c) pontjára,
   mivel:

               (1)

               A 854/2004/EK rendelet különleges szabályokat állapít meg az állati eredetű termékek hatósági ellenőrzésének megszervezésére. A szóban forgó rendelet 12. cikkének (1) bekezdése értelmében állati eredetű termékek kizárólag akkor hozhatók be az Unióba, ha azok olyan harmadik országbeli létesítményekből származnak, amelyek szerepelnek az említett cikkel összhangban összeállított és naprakésszé tett jegyzékeken. E jegyzékek megtalálhatók az Egészségügyi és Élelmiszer-biztonsági Főigazgatóság honlapján (2).

               (2)

               A 854/2004/EK rendelet 12. cikkének (2) bekezdése úgy rendelkezik, hogy a harmadik országbeli létesítményeket akkor lehet ilyen jegyzékbe felvenni, ha a harmadik ország illetékes hatóságai biztosítják, hogy ezek a létesítmények teljesítik az említett cikkben megállapított feltételeket. A 854/2004/EK rendelet 12. cikkének (3) bekezdése szerint továbbá a harmadik országok illetékes hatóságai biztosítják a létesítmények ezen jegyzékének naprakésszé tételét és a Bizottsággal való közlését.

               (3)

               A 854/2004/EK rendelet 12. cikke (4) bekezdésének c) pontjának értelmében amennyiben a Bizottság úgy véli, hogy szükség van a létesítmények jegyzékének módosítására – olyan vonatkozó információk ismeretében, mint az uniós vizsgálati jelentések vagy a tagállamoktól a 178/2002/EK európai parlamenti és tanácsi rendelet (3) által létrehozott sürgősségi riasztórendszeren (RASSF) kapott értesítés –, meghozza az ehhez szükséges intézkedéseket.

               (4)

               2017 márciusától a tagállamok az RASFF-rendszeren keresztül számos brazíliai létesítmény tekintetében a meg nem felelésnek a baromfihúsban és előkészített baromfihúsban előforduló Salmonella jelenléte miatti, jelentős számú, súlyos és ismétlődő esetéről értesítették a Bizottságot. A brazil illetékes hatóságokat tájékoztatták az uniós követelményeknek való meg nem felelésről, és felkérték őket a szükséges korrekciós intézkedések meghozatalára.

               (5)

               A brazil illetékes hatóságoktól kapott információk és az uniós határokon végzett hivatalos ellenőrzések eredményei nem bizonyították, hogy megtörténtek volna a feltárt hiányosságok kezelésére irányuló kért korrekciós intézkedések. Következésképpen nincs elegendő garancia arra, hogy ezek a létesítmények jelenleg megfelelnek az uniós követelményeknek, és termékeik ezért veszélyt jelenthetnek a közegészségügyre. Ezért azokat törölni kell azon létesítmények jegyzékéből, amelyekből a baromfitermékek Unióba történő behozatala engedélyezett.

               (6)

               A brazil illetékes hatóságok által szolgáltatott információk szerint 2018 márciusában Brazíliában csalásokat tártak fel az Unióba exportált hús és húskészítmények laboratóriumi tanúsításával kapcsolatban. E tekintetben a brazíliai igazságszolgáltatás által folytatott, folyamatban lévő vizsgálatok és közelmúltban hozott intézkedések azt mutatják, hogy nincs elegendő garancia arra nézve, hogy a hús és húskészítmények Unióba irányuló kivitelére engedéllyel rendelkező BRF S.A. és SHB S.A. társaságok megfelelnek a vonatkozó uniós követelményeknek. Termékeik ezért közegészségügyi kockázatot jelenthetnek, és helyénvaló azokat törölni azon létesítmények jegyzékéből, amelyekből a hús és húskészítmények Unióba történő behozatala engedélyezett.

               (7)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A 854/2004/EK rendelet 12. cikkében említett létesítmények jegyzékét, amelyekből egyes állati eredetű termékek Unióba történő behozatala megengedett, a mellékletben feltüntetettek szerint módosítani kell.
   2. cikk
   Ez a rendelet az Európai Unió Hivatalos Lapjában való kihirdetését követő második napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 8-án.

            a Bizottság részéről

            az elnök

         Jean-Claude JUNCKER

      (1)  HL L 139., 2004.4.30., 206. o.

      (2)  https://ec.europa.eu/food/safety/international_affairs/trade/non-eu-countries_en

      (3)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.)

      MELLÉKLET

                  1.

                  Azon létesítmények jegyzékéből, amelyekből a háziasított patás állatok húsának (I. szakasz) Brazíliából történő behozatala engedélyezett, az alábbi bejegyzést el kell hagyni:

                              Jóváhagyási szám

                              Név

                              Város

                              Régiók

                              Tevékenységek

                              Megjegyzés

                              928

                              BRF S. A.

                              Ponta Grossa

                              Paraná

                              CS

                              2

                  2.

                  Azon létesítmények jegyzékéből, amelyekből a baromfihúsnak és a nyúlfélék húsának (II. szakasz) Brazíliából történő behozatala engedélyezett, az alábbi bejegyzéseket el kell hagyni:

                              Jóváhagyási szám

                              Név

                              Város

                              Régiók

                              Tevékenységek

                              Megjegyzés

                              1

                              BRF S. A.

                              Concordia

                              Santa Catarina

                              CP, CS, SH

                              A

                              18

                              BRF S. A.

                              Dourados

                              Mato Grosso do Sul

                              CP, SH

                              A

                              103

                              BRF S. A.

                              Serafina Correa

                              Rio Grande do Sul

                              CP, CS, SH

                              A

                              104

                              BRF S. A.

                              Chapeco

                              Santa Catarina

                              CP, CS, SH

                              A

                              466

                              BRF S. A.

                              Capinzal

                              Santa Catarina

                              CP, CS, SH

                              A

                              928

                              BRF S. A.

                              Ponta Grossa

                              Paraná

                              CS

                              2

                              1001

                              BRF S. A.

                              Rio Verde

                              Goias

                              CP, CS, SH

                              A

                              2014

                              BRF S. A.

                              Marau

                              Rio Grande do Sul

                              CP, CS, SH

                              A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              CP, CS, SH

                              A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              CP, CS, SH

                              A

                  3.

                  Azon létesítmények jegyzékéből, amelyekből a darált hús, előkészített hús és a csontokról mechanikusan lefejtett hús (V. szakasz) Brazíliából történő behozatala engedélyezett, az alábbi bejegyzéseket el kell hagyni:

                              Jóváhagyási szám

                              Név

                              Város

                              Régiók

                              Tevékenységek

                              Megjegyzés

                              1

                              BRF S. A.

                              Concordia

                              Santa Catarina

                              MP

                              48, A

                              18

                              BRF S. A.

                              Dourados

                              Mato Grosso do Sul

                              MP

                              48, A

                              103

                              BRF S. A.

                              Serafina Correa

                              Rio Grande do Sul

                              MP

                              48, A

                              104

                              BRF S. A.

                              Chapeco

                              Santa Catarina

                              MP

                              48, A

                              292

                              BRF S. A.

                              Varzea Grande

                              Mato Grosso

                              MP

                              48, A, B

                              466

                              BRF S. A.

                              Capinzal

                              Santa Catarina

                              MP

                              48, A

                              516

                              Copacol-Cooperativa Agroindustrial Consolata

                              Cafelandia

                              Paraná

                              MP

                              48, A

                              797

                              Cooperativa Agroindustrial – Copagril

                              Marechal Cándido Rondon

                              Paraná

                              MP

                              48, A

                              1001

                              BRF S. A.

                              Rio Verde

                              Goias

                              MP

                              48, A

                              2014

                              BRF S. A.

                              Marau

                              Rio Grande do Sul

                              MP

                              48, A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              MP

                              48, A

                              2758

                              Zanchetta Alimentos Ltda

                              Boituva

                              São Paulo

                              MP

                              48, A

                              3404

                              Sao Salvador Alimentos S/A

                              Itaberai

                              Goias

                              MP

                              48, A

                              3409

                              Bello Alimentos Ltda

                              Itaquirai

                              Mato Grosso do Sul

                              MP

                              A

                              3887

                              Coopavel – Cooperativa Agroindustrial

                              Cascavel

                              Paraná

                              MP

                              48, A

                              4232

                              Avenorte Avicola Cianorte Ltda

                              Cianorte

                              Paraná

                              MP

                              A

                              4444

                              LAR Cooperativa Agroindustrial

                              Matelandia

                              Paraná

                              MP

                              48, A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              MP

                              48, A

                  4.

                  Azon létesítmények jegyzékéből, amelyekből a húskészítmények (VI. szakasz) Brazíliából történő behozatala engedélyezett, az alábbi bejegyzéseket el kell hagyni:

                              Jóváhagyási szám

                              Név

                              Város

                              Régiók

                              Tevékenységek

                              Megjegyzés

                              104

                              BRF S. A.

                              Chapeco

                              Santa Catarina

                              PP

                              22, A

                              292

                              BRF S. A.

                              Varzea Grande

                              Mato Grosso

                              PP

                              22, A, B

                              466

                              BRF S. A.

                              Capinzal

                              Santa Catarina

                              PP

                              22, A

                              716

                              BRF S. A.

                              Toledo

                              Paraná

                              PP

                              22, A

                              1001

                              BRF S. A.

                              Rio Verde

                              Goias

                              PP

                              22, A

                              2014

                              BRF S. A.

                              Marau

                              Rio Grande do Sul

                              PP

                              22, A

            Tevékenységek jelmagyarázat:

                  CP

                  Darabolóüzem

                  CS

                  Hűtőházak

                  MP

                  Húsfeldolgozó üzem

                  PP

                  Feldolgozó üzem

                  SH

                  Vágóhíd

            Megjegyzés jelmagyarázat:

                  2.

                  Csak csomagolt hús

                  48.

                  A darált baromfihús és a mechanikusan lefejtett baromfihús kivételével

                  A

                  Baromfi

                  B

                  Szarvasmarhák


title: A Bizottság (EU) 2018/701 végrehajtási rendelete (2018. május 8.) a 809/2014/EU végrehajtási rendelettől a 2018. évben az egységes kérelem, a támogatási kérelmek és a kifizetési kérelmek benyújtásának határnapja, az egységes kérelem vagy a kifizetési kérelem módosításairól történő értesítés határnapja, valamint az alaptámogatási rendszeren belüli támogatási jogosultságok kiosztása vagy értékének növelése iránti kérelmek benyújtásának határnapja tekintetében való eltérésről

text:
               14.5.2018

               HU

               Az Európai Unió Hivatalos Lapja

               L 118/5

         A BIZOTTSÁG (EU) 2018/701 VÉGREHAJTÁSI RENDELETE
   (2018. május 8.)
   a 809/2014/EU végrehajtási rendelettől a 2018. évben az egységes kérelem, a támogatási kérelmek és a kifizetési kérelmek benyújtásának határnapja, az egységes kérelem vagy a kifizetési kérelem módosításairól történő értesítés határnapja, valamint az alaptámogatási rendszeren belüli támogatási jogosultságok kiosztása vagy értékének növelése iránti kérelmek benyújtásának határnapja tekintetében való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 78. cikke első bekezdésének b) pontjára és második bekezdésére,
   mivel:

               (1)

               A 809/2014/EU bizottsági végrehajtási rendelet (2) rendelkezik az egységes kérelem, a támogatási kérelmek és a kifizetési kérelmek benyújtásának határnapjáról, az egységes kérelem vagy a kifizetési kérelem módosításairól való értesítés határnapjáról, valamint – az alaptámogatási rendszer keretében – a támogatási jogosultságok kiosztása vagy értékének növelése iránti kérelmek benyújtásának határnapjáról.

               (2)

               Az (EU) 2017/2393 európai parlamenti és tanácsi rendelet (3) által bevezetett módosításokból következően folyamatban van a közvetlen kifizetésekhez kapcsolódó tagállami igazgatási rendszerek módosítása, amely többek között az információtechnológiai rendszerek átszervezését, az eljárások átalakítását és a kedvezményezettek új jogi követelményekkel kapcsolatos tájékoztatását foglalja magában. Ezenkívül egyes tagállamokban késik a földrajzi térinformatikai támogatási kérelem alkalmazása. Ennek következtében az érintett tagállamok kivételes igazgatási nehézségekkel szembesülnek.

               (3)

               Az így kialakult helyzet megnehezítette a kedvezményezettek számára azt, hogy a 809/2014/EU végrehajtási rendelet 13. cikkének (1) bekezdésében és 22. cikkének (1) bekezdésében megjelölt határidőkig benyújtsák az egységes kérelmet, a támogatási kérelmeket és a kifizetési kérelmeket, illetőleg – az alaptámogatási rendszer keretében – a támogatási jogosultságok kiosztása vagy értékének növelése iránti kérelmeket.

               (4)

               E helyzetre való tekintettel biztosítani kell a 809/2014/EU végrehajtási rendelet 13. cikkének (1) bekezdésétől, illetve 22. cikkének (1) bekezdésétől való eltérés lehetőségét annak érdekében, hogy a tagállamok a 2018. évre vonatkozóan az egységes kérelem, a támogatási kérelmek és a kifizetési kérelmek, illetve – az alaptámogatási rendszer keretében – a támogatási jogosultságok kiosztása vagy értékének növelése iránti kérelmek benyújtására az említett cikkekben megjelöltnél későbbi határnapokat határozhassanak meg. Tekintettel arra, hogy a 809/2014/EU végrehajtási rendelet 11. cikkének (4) bekezdésében, valamint 15. cikkének (2) és (2a) bekezdésében előírt határidők és időszakok összefüggnek az ugyanazon rendelet 13. cikkének (1) bekezdésében előírt határnappal, hasonló módon biztosítani kell az eltérés lehetőségét az egységes kérelem és a kifizetési kérelem előzetes ellenőrzéseinek eredményeire és az ilyen kérelmek módosítására vonatkozó értesítések esetében is.

               (5)

               Mivel a szóban forgó eltérések a 2018. évre vonatkozó egységes kérelemre, támogatási kérelmekre és kifizetési kérelmekre és az ugyanezen évre vonatkozó egységes kérelem vagy kifizetési kérelmek módosításaira, illetve támogatási jogosultságok kiosztása iránti kérelmekre alkalmazandóak, e rendeletet a 2018. évre vonatkozó kérelmekre kell alkalmazni.

               (6)

               Az e rendeletben előírt intézkedések összhangban vannak a közvetlen kifizetésekkel foglalkozó bizottság és a Vidékfejlesztési Bizottság véleményével,

         ELFOGADTA EZT A RENDELETET:
   1. cikk
   A 809/2014/EU végrehajtási rendelet 13. cikke (1) bekezdésének első albekezdésétől eltérve a 2018. évben az egységes kérelem, a támogatási kérelmek és a kifizetési kérelmek benyújtása tekintetében a tagállamok által megszabható legkésőbbi határnap június 15.
   2. cikk
   A 809/2014/EU végrehajtási rendelet 15. cikkének (2) bekezdésétől eltérve, az e rendelet 1. cikkében biztosított eltérés lehetőségét igénybe vevő tagállamokban a 2018. évben az egységes kérelemben vagy a kifizetési kérelmekben a 809/2014/EU végrehajtási rendelet 15. cikkének (1) bekezdésével összhangban eszközölt módosításokról június 15-ig kell értesíteni az illetékes hatóságot.
   3. cikk
   Az 1. és a 2. cikk szerinti eltérések az érintett tagállamokban a 809/2014/EU végrehajtási rendelet 11. cikkének (4) bekezdésében és 15. cikkének (2a) bekezdésében az egységes kérelem, a támogatási kérelem vagy a kifizetési kérelem benyújtásának határnapjához viszonyítva meghatározott 26 és 35 naptári nap, valamint a módosításokra vonatkozó értesítések határnapjához viszonyítva meghatározott 10 naptári nap számítására is vonatkozik.
   4. cikk
   A 809/2014/EU végrehajtási rendelet 22. cikkének (1) bekezdésétől eltérve a 2018. évben az alaptámogatási rendszer keretében a támogatási jogosultságok kiosztása, illetve értékének növelése iránti kérelmek benyújtása tekintetében a tagállamok által megszabható legkésőbbi határnap június 15.
   5. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Rendelkezéseit a 2018. évre vonatkozó kérelmekre kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 8-án.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 549. o.

      (2)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

      (3)  Az Európai Parlament és a Tanács (EU) 2017/2393 rendelete (2017. december 13.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU, a közös agrárpolitika finanszírozásáról, irányításáról és monitoringjáról szóló 1306/2013/EU, a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU, a mezőgazdasági termékpiacok közös szervezésének létrehozásáról szóló 1308/2013/EU és az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU rendelet módosításáról (HL L 350., 2017.12.29., 15. o.).


title: A Tanács (EU) 2018/705 végrehajtási rendelete (2018. május 14.) az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról

text:
               14.5.2018

               HU

               Az Európai Unió Hivatalos Lapja

               LI 118/1

         A TANÁCS (EU) 2018/705 VÉGREHAJTÁSI RENDELETE
   (2018. május 14.)
   az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló, 2014. március 17-i 269/2014/EU tanácsi rendeletre (1) és különösen annak 14. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. március 17-én elfogadta a 269/2014/EU rendeletet.

               (2)

               A Tanács úgy véli, hogy miután az Oroszországi Föderáció a jogellenesen annektált Krím félszigeten és Szevasztopolban is megtartotta az orosz elnökválasztást, öt személyt fel kell venni a korlátozó intézkedések hatálya alá tartozó természetes és jogi személyeknek, szervezeteknek és szerveknek a 269/2014/EU rendelet I. mellékletében foglalt jegyzékébe.

               (3)

               A 269/2014/EU rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   Az e rendelet mellékletében szereplő személyeket fel kell venni a 269/2014/EU rendelet I. mellékletében foglalt jegyzékbe.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 14-én.

            a Tanács részéről

            az elnök

         E. ZAHARIEVA

      (1)  HL L 78., 2014.3.17., 6. o.

      MELLÉKLET
      A korlátozó intézkedések hatálya alá tartozó személyeknek és szervezeteknek a 2014/145/KKBP határozat mellékletében foglalt jegyzéke a következő személyekkel egészül ki:

                     Név

                     Azonosító adatok

                     Indokolás

                     A jegyzékbe vétel dátuma

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Születési idő: 1971.5.20.
                     Születési hely: Krím félsziget
                     Cím: Simferopol, Lisnevka, 83 Kievskaya str, apt. 67

                     A krími választási bizottság elnökhelyettese. E minőségében részt vett annak megszervezésében, hogy az orosz elnökválasztásokat 2018. március 18-án a jogellenesen annektált Krím félszigeten és Szevasztopolban is megtartsák, és ezzel aktívan támogatott és végrehajtott olyan szakpolitikákat, amelyek aláássák Ukrajna területi integritását, szuverenitását és függetlenségét.

                     2018.5.14.

                     163.

                     Natalya Ivanovna BEZRUCHENKO/
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Születési idő: 1979.8.22.
                     Születési hely: Szimferopol, Krím félsziget
                     Cím: Autonomous Republic of Crimea, Gresovskoe, 5-A Kryzhizhanovskogo str, apt 64

                     A krími választási bizottság titkára. E minőségében részt vett annak megszervezésében, hogy az orosz elnökválasztásokat 2018. március 18-án a jogellenesen annektált Krím félszigeten és Szevasztopolban is megtartsák, és ezzel aktívan támogatott és végrehajtott olyan szakpolitikákat, amelyek aláássák Ukrajna területi integritását, szuverenitását és függetlenségét.

                     2018.5.14.

                     164.

                     Aleksandr Yurevich PETUKHOV/
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Születési idő: 1970.7.17.

                     A szevasztopoli választási bizottság elnöke. E minőségében részt vett annak megszervezésében, hogy az orosz elnökválasztásokat 2018. március 18-án a jogellenesen annektált Krím félszigeten és Szevasztopolban is megtartsák, és ezzel aktívan támogatott és végrehajtott olyan szakpolitikákat, amelyek aláássák Ukrajna területi integritását, szuverenitását és függetlenségét.

                     2018.5.14.

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Születési idő: 1968.6.7.

                     A szevasztopoli választási bizottság elnökhelyettese. E minőségében részt vett annak megszervezésében, hogy az orosz elnökválasztásokat 2018. március 18-án a jogellenesen annektált Krím félszigeten és Szevasztopolban is megtartsák, és ezzel aktívan támogatott és végrehajtott olyan szakpolitikákat, amelyek aláássák Ukrajna területi integritását, szuverenitását és függetlenségét.

                     2018.5.14.

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Születési idő: 1964 (feltehetően: április 21.)

                     A szevasztopoli választási bizottság titkára. E minőségében részt vett annak megszervezésében, hogy az orosz elnökválasztásokat 2018. március 18-án a jogellenesen annektált Krím félszigeten és Szevasztopolban is megtartsák, és ezzel aktívan támogatott és végrehajtott olyan szakpolitikákat, amelyek aláássák Ukrajna területi integritását, szuverenitását és függetlenségét.

                     2018.5.14.”


title: A Bizottság (EU) 2018/711 végrehajtási rendelete (2018. május 14.) a líbiai helyzetre tekintettel korlátozó intézkedések meghozataláról szóló (EU) 2016/44 tanácsi rendelet módosításáról

text:
               15.5.2018

               HU

               Az Európai Unió Hivatalos Lapja

               L 119/35

         A BIZOTTSÁG (EU) 2018/711 VÉGREHAJTÁSI RENDELETE
   (2018. május 14.)
   a líbiai helyzetre tekintettel korlátozó intézkedések meghozataláról szóló (EU) 2016/44 tanácsi rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a líbiai helyzetre tekintettel hozott korlátozó intézkedésekről és a 2011/137/KKBP határozat hatályon kívül helyezéséről szóló, 2015. július 31-i (KKBP) 2015/1333 tanácsi határozatra (1),
   tekintettel a líbiai helyzetre tekintettel korlátozó intézkedések meghozataláról és a 204/2011/EU rendelet hatályon kívül helyezéséről szóló, 2016. január 18-i (EU) 2016/44 tanácsi rendeletre (2) és különösen annak 20. cikke b) pontjára,
   mivel:

               (1)

               Az (EU) 2016/44 rendelet V. melléklete felsorolja az Egyesült Nemzetek szankcióbizottsága által az Egyesült Nemzetek Biztonsági Tanácsa 2146 (2014) sz. határozatának 11. pontja szerint jegyzékbe vett hajókat. Az említett hajókra az (EU) 2016/44 rendelet szerint számos tilalom vonatkozik, ideértve a Líbiából származó nyersolaj berakodására, szállítására vagy kirakodására, valamint az Unió területén lévő kikötőkbe való bejutásra vonatkozó tilalmat is.

               (2)

               Az Egyesült Nemzetek Biztonsági Tanácsának az 1970 (2011) sz. ENSZ BT-határozat alapján létrehozott bizottsága 2018. április 18-án és 2018. április 29-én aktualizálta a korlátozó intézkedések hatálya alá tartozó hajók jegyzékét. Az (EU) 2016/44 rendelet V. mellékletét ezért ennek megfelelően módosítani kell.

               (3)

               Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,

         ELFOGADTA EZT A RENDELETET:
   1. cikk
   Az (EU) 2016/44 rendelet V. melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 14-én.

            a Bizottság részéről,

            az elnök nevében,

            a Külpolitikai Eszközökért Felelős Szolgálat vezetője

      (1)  HL L 206., 2015.8.1., 34. o.

      (2)  HL L 12., 2016.1.19., 1. o.

      MELLÉKLET
      Az (EU) 2016/44 rendelet V. mellékletéből a következő szövegrészt el kell hagyni:

                  „(a)

                              1.

                                 Név: NADINE. A 2362 (2017) sz. határozat 2. pontja által kibővített és módosított 2146 (2014) sz. határozat 10a) és 10b) pontja alapján (berakodás, szállítás vagy kirakodás tilalma, kikötőkbe való bejutás tilalma) jegyzékbe véve. A jegyzékbe vételt a bizottság a 2146. sz. határozat 11. pontja alapján 2018. január 18-án megújította és az – amennyiben azt a bizottság a 2146. sz. határozat 12. pontja értelmében előbb nem vonja vissza – 2018. április 17-ig érvényes. Lobogó szerinti állam: Palau. További információk: A jegyzékbe vételre 2017. július 21-én került sor. IMO: 8900878. A hajó 2018. január 19-én Muscat (Omán) partvidéke közelében, a parti tengeren kívül tartózkodott.

                  (b)

                              2.

                                 Név: Lynn S. A 2362 (2017) sz. határozat 2. pontja által kibővített és módosított 2146 (2014) sz. határozat 10. pontjának a) és b) alpontja alapján (berakodás, szállítás vagy kirakodás tilalma, kikötőkbe való bejutás tilalma) jegyzékbe véve. A jegyzékbe vételt a bizottság a 2146. sz. határozat 11. pontja alapján 2018. január 26-án megújította (az előző meghosszabbítás 2018. január 29-ig volt érvényes) és az – amennyiben azt a bizottság a 2146. sz. határozat 12. pontja értelmében előbb nem vonja vissza – 2018. április 28-ig érvényes. Lobogó szerinti állam: Saint Vincent és Grenadine-szigetek. További információk: Jegyzékbe véve 2017. augusztus 2-án. IMO: 8706349. A hajó 2017. október 6-án Libanon felségvizein tartózkodott, amikor nyugati irányba hajózott el onnan.”


title: A Bizottság (EU) 2018/710 végrehajtási rendelete (2018. május 14.) a sziltiofam hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg. )

text:
               15.5.2018

               HU

               Az Európai Unió Hivatalos Lapja

               L 119/31

         A BIZOTTSÁG (EU) 2018/710 VÉGREHAJTÁSI RENDELETE
   (2018. május 14.)
   a sziltiofam hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
   mivel:

               (1)

               A 2003/84/EK (2) bizottsági irányelv felvette a 91/414/EGK (3) tanácsi irányelv I. mellékletébe a sziltiofam hatóanyagot.

               (2)

               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

               (3)

               A sziltiofam hatóanyagnak az 540/2011/EU végrehajtási rendelet mellékletének A. részében megállapított jóváhagyása 2018. október 31-én lejár.

               (4)

               A 844/2012/EU bizottsági végrehajtási rendelet (5) 1. cikkének megfelelően az említett cikkben előírt határidőn belül kérelmet nyújtottak be a sziltiofam hatóanyag jóváhagyásának meghosszabbítására.

               (5)

               A kérelmező a 844/2012/EU végrehajtási rendelet 6. cikkének megfelelően előírt kiegészítő dokumentációt benyújtotta. A referens tagállam a kérelmet hiánytalannak találta.

               (6)

               A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, amelyet 2015. június 22-én benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

               (7)

               A Hatóság a hosszabbítási kérelmet értékelő jelentést észrevételezésre megküldte a kérelmezőnek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összefoglaló dokumentációt.

               (8)

               A Hatóság 2016. augusztus 1-jén eljuttatta a Bizottsághoz az azzal kapcsolatban levont következtetéseit (6), hogy a sziltiofam várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2018. március 22-én ismertette a sziltiofamra vonatkozó hosszabbítási jelentés tervezetét a Növények, Állatok, Élelmiszerek és Takarmányok Állandó Bizottságával.

               (9)

               A kérelmező lehetőséget kapott arra, hogy a meghosszabbításra vonatkozó jelentéstervezettel kapcsolatban észrevételeket tegyen.

               (10)

               Legalább egy, sziltiofamot tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek. Helyénvaló tehát meghosszabbítani a sziltiofam jóváhagyását.

               (11)

               A sziltiofam jóváhagyásának meghosszabbítására vonatkozó kockázatértékelés korlátozott számú reprezentatív használaton alapul, ez azonban nem korlátozza azon használatokat, amelyek tekintetében a sziltiofamot tartalmazó növényvédő szerek engedélyezhetők. Ezért indokolt feloldani a kizárólag gyomirtó szerként való felhasználásra történő korlátozást.

               (12)

               Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban bizonyos feltételeket és korlátozásokat elő kell írni. Különösen indokolt további megerősítő információkat kérni.

               (13)

               Az 540/2011/EU végrehajtási rendelet mellékletét ezért ennek megfelelően módosítani kell.

               (14)

               Az (EU) 2017/1511 bizottsági végrehajtási rendelet (7)2018. október 31-ig meghosszabbította a sziltiofam jóváhagyási időtartamát annak érdekében, hogy a jóváhagyás meghosszabbítására irányuló eljárás az anyag jóváhagyásának lejártát megelőzően befejeződhessen. Ugyanakkor, mivel a jóváhagyás meghosszabbítására vonatkozó határozatot a lejárat kiterjesztett időpontját megelőzően meghozták, ez a rendelet 2018. július 1-jétől alkalmazandó.

               (15)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A hatóanyag jóváhagyásának meghosszabbítása
   A sziltiofam hatóanyag jóváhagyása az I. mellékletben foglaltaknak megfelelően meghosszabbításra kerül.
   2. cikk
   Az 540/2011/EU végrehajtási rendelet módosításai
   Az 540/2011/EU végrehajtási rendelet melléklete e rendelet II. mellékletének megfelelően módosul.
   3. cikk
   Hatálybalépés és az alkalmazás kezdőnapja
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. július 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 14-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2003/84/EK irányelve (2003. szeptember 25.) a 91/414/EGK tanácsi irányelvnek a flurtamon, a flufenacet, a jodoszulfuron, a dimeténamid-p, a pikoxistrobin, a fosztiazát és a sziltiofam hatóanyagként való felvétele céljából történő módosításáról (HL L 247., 2003.9.30., 20. o.).

      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

      (6)  EFSA (Európai Élelmiszerbiztonsági Hatóság), 2016. A sziltiofam hatóanyagú növényvédő szereknél felmerülő kockázatok értékelésének szakmai vizsgálatából levont következtetés. EFSA Journal 2016;14(8):4574, 59 o. doi:10.2903/j.efsa.2016.4574; Online elérhető a következő címen: www.efsa.europa.eu

      (7)  A Bizottság (EU) 2017/1511 végrehajtási rendelete (2017. augusztus 30.) az 540/2011/EU végrehajtási rendeletnek az 1-metil-ciklopropén, a béta-ciflutrin, a klórtalonil, a klórtoluron, a cipermetrin, a daminozid, a deltametrin, a dimeténamid-p, a flufenacet, a flurtamon, a forklórfenuron, a fosztiazát, az indoxakarb, az iprodion, az MCPA, az MCPB, a sziltiofam, a tiofanát-metil és a tribenuron hatóanyagok jóváhagyási időtartama meghosszabbítása tekintetében történő módosításáról (HL L 224., 2017.8.31., 115. o.).

      I. MELLÉKLET

                  Közhasználatú név, azonosító szám

                  IUPAC-név

                  Tisztaság (1)

                  Jóváhagyás dátuma

                  Jóváhagyás lejárta

                  Egyedi rendelkezések

                  Sziltiofam
                  CAS-szám: 175217-20-6
                  CIPAC-szám: 635

                  N-allil-4,5-dimetil-2-(trimetil-szilil)tiofén-3-karboxamid

                  ≥ 980 g/kg

                  2018. július 1.

                  2033. június 30.

                  Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a sziltiofamról szóló hosszabbítási jelentésben és különösen annak I. és II. függelékében található megállapításokat.
                  Az átfogó értékelésben a tagállamoknak fokozott figyelmet kell fordítaniuk a következőkre:

                              —

                              a szert kezelő személyek védelme,

                              —

                              a felszín alatti vizek védelme érzékeny régiókban,

                              —

                              a madarak, az emlősök és a földigiliszták védelme.

                        A felhasználási feltételek között adott esetben kockázatcsökkentő intézkedéseknek is szerepelniük kell.
                  A kérelmező köteles megerősítő információkat benyújtani a Bizottságnak, a tagállamoknak és a Hatóságnak a következők vonatkozásában:

                              1.

                              a vízkezelési eljárások hatása a felszíni és a felszín alatti vizekben jelen lévő szermaradékok jellegére, ha a felszíni vagy a felszín alatti vizet ivóvíz céljából kitermelik;

                              2.

                              az M2 és M6 metabolitok relevanciája, figyelembe véve minden, sziltiofamra vonatkozó osztályozást az Európai Parlament és a Tanács 1272/2008/EK rendeletének (2) megfelelően, különös tekintettela 2. kategóriájú reprodukciót károsító anyagnak való minősítésére.

                        A kérelmező az 1. pontban említett információkat a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló útmutató Bizottság általi közzétételét követő két éven belül, a 2. pontban kért tájékoztatást pedig az Európai Vegyianyag-ügynökség (ECHA) kockázatértékelési bizottsága által az 1272/2008/EK rendelet 37. cikkének (4) bekezdése szerint, a sziltiofam tekintetében elfogadott véleménynek az Európai Vegyianyag-ügynökség (ECHA) weboldalán való közzétételét követő egy éven belül köteles benyújtani.

         (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

         (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

      II. MELLÉKLET
      Az 540/2011/EU végrehajtási rendelet melléklete az alábbiak szerint módosul:

                  1.

                  az A. részben a sziltiofamra vonatkozó 70. bejegyzést el kell hagyni;

                  2.

                  a B. rész a következő bejegyzéssel egészül ki:

                              Sorszám

                              Közhasználatú név, azonosító szám

                              IUPAC-név

                              Tisztaság (1)

                              Jóváhagyás dátuma

                              Jóváhagyás lejárta

                              Egyedi rendelkezések

                              „121

                              Sziltiofam
                              CAS-szám: 175217-20-6
                              CIPAC-szám: 635

                              N-allil-4,5-dimetil-2-(trimetil-szilil)tiofén-3-karboxamid

                              ≥ 980 g/kg

                              2018. július 1.

                              2033. június 30.

                              Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a sziltiofamról szóló hosszabbítási jelentésben és különösen annak I. és II. függelékében található megállapításokat.
                              Az átfogó értékelésben a tagállamoknak fokozott figyelmet kell fordítaniuk a következőkre:

                                          —

                                          a szert kezelő személyek védelme,

                                          —

                                          a felszín alatti vizek védelme érzékeny régiókban,

                                          —

                                          a madarak, az emlősök és a földigiliszták védelme.

                                    A felhasználási feltételek között adott esetben kockázatcsökkentő intézkedéseknek is szerepelniük kell.
                              A kérelmező köteles megerősítő információkat benyújtani a Bizottságnak, a tagállamoknak és a Hatóságnak a következők vonatkozásában:

                                          1.

                                          a vízkezelési eljárások hatása a felszíni és a felszín alatti vizekben jelen lévő szermaradékok jellegére, ha a felszíni vagy a felszín alatti vizet ivóvíz céljából kitermelik;

                                          2.

                                          az M2 és M6 metabolitok relevanciája, figyelembe véve minden, sziltiofamra vonatkozó osztályozást az 1272/2008/EK rendeletnek megfelelően, különös tekintettela 2. kategóriájú reprodukciót károsító anyagnak való minősítésére.

                                    A kérelmező az 1. pontban említett információkat a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló útmutató Bizottság általi közzétételét követő két éven belül, a 2. pontban kért tájékoztatást pedig az Európai Vegyianyag-ügynökség (ECHA) kockázatértékelési bizottsága által az 1272/2008/EK rendelet 37. cikkének (4) bekezdése szerint, a sziltiofam tekintetében elfogadott véleménynek az Európai Vegyianyag-ügynökség (ECHA) weboldalán való közzétételét követő egy éven belül köteles benyújtani.”

         (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.